蒙亭詩和張洵韻
作者：葉宗諤
朝代：宋

paragraphs: 我行幾許踰沅湘，直抵八桂灕水旁。
千山倒影摇溪光，秀色不借草木蒼。
茲亭構勝俯回塘，野花風遞羅綺香。
巖前伏波航羽觴，一洗塵思生清凉。
疑有仙人白玉牀，壺中景迥日月長。
步此仙籟音琅琅，世間名利真毫芒。
此景不獨冠南方，恨不築室輕侯王。
回首塵迹空渺茫，瞥去未必計非良。
其如樽酒情難忘，恍然一夢五雲鄉。